SKRIFTLIG FORESPØRGSEL E-2042/03

af Marco Pannella (NI), Maurizio Turco (NI), Emma Bonino (NI),Marco Cappato (NI), Benedetto Della Vedova (NI), Gianfranco Dell'Alba (NI)og Olivier Dupuis (NI) til Kommissionen

(19. juni 2003)

Om: Drabet i Cambodja på Poul Vin, talsmand for oppositionspartiet Sam Raisi Party, og Unionens initiativer med henblik på valget den 28. juli 2003

Om morgenen den 4. juni 2003 konstaterede man i Bous L-hong (distriktet O'Raing Euv i provinsen Kompong Cham) drabet på den 23 årige Poul Vin, talsmand for Sam Raisi Party, kandidat til at være den ansvarlige for programmet for partiets valgkampagne og tilsynsførende med valget i regionen, og hvis far også i mange år har været talsmand for SRP.

Der sker en stadig forværring af situationen, hvad angår menneskerettighederne og de politiske rettigheder i Cambodja, inden valget den 27. juli, som finder sted i nærværelse af observatører fra Kommissionen. Kan Kommissionen på denne baggrund oplyse følgende:

- mener den ikke, at den bør gøre den cambodjanske regering opmærksom på, at såfremt der fortsat foregår kriminelle handlinger, vil enhver form for samarbejde fra EU øjeblikkeligt blive standset som følge af åbenbar, vedvarende og alvorlig krænkelse af menneskerettighederne og af demokratiet, som udgør prioriterede mål i samarbejdsplanen mellem EU og Cambodja i tidsrummet 2002-2004?

- mener den ikke, at en sådan meddelelse, der fremsættes hurtigt og uopsætteligt inden indledningen af valgkampagnen til valget den 27. juli, omsider ville kunne udgøre en konkret foranstaltning for at opnå overholdelse af de overtrådte love og aftaler og en civil, ikke-voldelig og demokratisk afvikling af valgkampagnen og af det civile liv i Cambodja?

Svar afgivet på Kommissionens vegne af Chris Patten

(15. juli 2003)

Kommissionen følger nøje den politiske situation i Cambodja med henblik på det kommende nationale valg den 27. juli 2003.

En EU-delegation af valgobservatører (EOM) ankom til Cambodja i midten af juni 2003. Formålet med besøget er at foretage en uafhængig og upartisk vurdering af valgprocessen. Nogle af de emner, der indgår i EU-delegations arbejde, er den retlige ramme, spørgsmålet om, hvorvidt den administration, som har ansvaret for valgprocessen, er uafhængig og upartisk, og endelig det politiske klima før valget, under valget og efter valget.

Under valget i 1998 og i 2002 påpegede EU, at voldens omfang før valget var et problem. Selv om de fleste valgobservatører er enige i, at volden er knap så fremherskende som tidligere, er den dog stadig et problem også under dette valg, og problemet følges med omhu.

Da EU's valgobservatører overvågede kommunevalget i 2002, konkluderende de, at uanset om volden i perioden op til valget var politisk inspireret eller ikke, var det indlysende, at den påvirkede valgprocessen i uheldig retning. Derfor henvendte EU's valgdelegation sig til den cambodjanske regering i 2002 og henstillede, at de ansvarlige for de kriminelle handlinger også blev stillet til ansvar for dem.

Da den cambodjanske regering forberedte valget til nationalforsamlingen i 2003, traf den en række skridt i den retning, og i januar 2003 vedtog den en handlingsplan med sigte på at forstærke sikkerhedsforanstaltningerne op til valget. Dette initiativ blev fulgt op af et direktiv i maj 2003, der var udarbejdet af indenrigsministeriet og den nationale valgkomité i fællesskab. Her blev det gentaget, at i forbindelse med valget havde de lokale myndigheder på alle niveauer en vigtig rolle, og at de skulle samarbejde (hovedpunkterne var neutralitet, upartiskhed og samarbejde herunder også i sikkerhedsspørgsmål). Den nationale valgkomité har desuden startet en kampagne i fjernsynet mod vold og intimidering. Alle de involverede aktører, og i særdeleshed EU's valgdelegation, følger om disse bestemmelser overholdes effektivt.

Selv om Kommissionen oprigtigt håber, at EU's valgdelegations tilstedeværelse vil lægge en dæmper på volden op til valget, følger man ikke desto mindre situationen meget nøje og er rede til at gribe ind, hvis det skulle vise sig at være nødvendigt.